
Nr. 503, datë 10.9.2025

PËR TRANSFERIMIN TE KORPORATA E INVESTIMEVE SHQIPTARE TË PRONAVE SHTETËRORE PËR REALIZIMIN E PROJEKTIT TË INVESTIMIT “RIVITALIZIMI I PALLATIT TË KONGRESEVE”

Në mbështetje të nenit 100 të Kushtetutës, të pikës 1, të nenit 7, të ligjit nr. 71/2019, “Për Korporatën e Investimeve Shqiptare”, dhe në zbatim të shkronjës “b”, të pikës 1, të kreut II, të vendimit nr. 137, datë 6.3.2024, të Këshillit të Ministrave, “Për përcaktimin e kritereve dhe të procedurës për dhënien e pronës shtetërore me qira, enfiteozë, leasing, shitje, përdorim si kolateral dhe të përdorimit në forma të tjera nga ana e Korporatës së Investimeve Shqiptare”, të ndryshuar, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

1. Transferimin në pronësi të shoqërisë aksionare “Korporata e Investimeve Shqiptare”, me NIPT: M01917011D, të pronave shtetërore, sipas shtojcës nr. 1, bashkëlidhur këtij vendimi, për realizimin e projektit të investimit “Rivitalizimi i Pallatit të Kongreseve”.
2. Autorizohet Korporata e Investimeve Shqiptare për marrjen e masave me qëllim rivitalizimin e godinës së Pallatit të Kongreseve si dhe zhvillimin e pronës sipas shtojcës nr. 2, bashkëlidhur këtij vendimi, në funksion të miradministrimit të godinës së Pallatit të Kongreseve dhe të realizimit të projektit të investimit.
 3. Korporata e Investimeve Shqiptare, vetë apo nëpërmjet entiteteve të krijuara prej saj, të zhvillojë pronat e përcaktuara në shtojcat nr. 1 dhe nr. 2, bashkëlidhur këtij vendimi, në funksion të realizimit të projektit të investimit, i cili ka si qëllim, ndër të tjera, përmbushjen e interesit publik.
4. Autorizohet Korporata e Investimeve Shqiptare dhe institucionet e përcaktuara në shtojcën nr. 3, bashkëlidhur këtij vendimi, apo autoritetet e autorizuara prej tyre, që, brenda 30 (tridhjetë) ditëve nga hyrja në fuqi e këtij vendimi, të lidhin marrëveshje bashkëpunimi për përcaktimin e standardit, metodologjisë, termave dhe kushteve të bashkëpunimit për përmbushjen e interesit publik dhe të interesit të Korporatës, entiteteve në pronësi apo përgjegjësi administrimi të të cilit/cilave regjistrohet prona e re shtetërore, që zhvillohet si rezultat i përmbushjes së kushtit të transferimit të pronës/ autorizimit për zhvillim apo përmbushje të interesit të Korporatës, kushteve e nevojave për dorëzimin e pronës së re.
5. Autorizohet Korporata e Investimeve Shqiptare për kryerjen e procedurave përkatëse, sipas rregullave të përcaktuara në vendimin nr. 137, datë 6.3.2024, të Këshillit të Ministrave, “Për përcaktimin e kritereve dhe të procedurës për dhënien e pronës shtetërore me qira, enfiteozë, leasing, shitje, përdorim si kolateral dhe të përdorimit në forma të tjera nga ana e Korporatës së Investimeve Shqiptare”, të ndryshuar, për zhvillimin e pronave të përcaktuara në shtojcat nr. 1 dhe nr. 2, nëpërmjet instrumentit ligjor të sipërmarrjes, në përputhje me konceptidenë arkitekturore që do të dalë fituese nga konkursi ndërkombëtar.  
Autorizohet Instituti Kombëtar i Trashëgimisë Kulturore dhe Instituti i Ndërtimit që, në të njëjtën procedurë, të asistojë Korporatën e Investimeve Shqiptare nëpërmjet hartimit të termave të referencës të rivitalizimit të Pallatit të Kongreseve, objekt monument kulture i kategorisë II. 
Autorizohet Agjencia Kombëtare e Planifikimit të Territorit, që, në të njëjtën procedurë, të asistojë Korporatën e Investimeve Shqiptare, nëpërmjet hartimit të termave të referencës për projektidetë arkitekturore, hartimin e kritereve të kualifikimit për projektuesit dhe kritereve të vlerësimit paraprak e përfundimtar të projektideve arkitekturore. 
Shpenzimet për shërbimet e parashikuara në këtë pikë mbulohen nga buxheti i Korporatës së Investimeve Shqiptare.
6. Autorizohet Korporata e Investimeve Shqiptare për negociimin me subjekte private dhe publike me qëllim lidhjen e kontratës përkatëse për zhvillimin e pronave të transferuara në pronësi apo për të cilat ka autorizim zhvillimi, në funksion të realizimit të projektit të investimit, bazuar në vendimin nr. 137, datë 6.3.2024, të Këshillit të Ministrave, të ndryshuar, dhe aktet nënligjore në zbatim të tyre.
7. Autorizohet Korporata e Investimeve Shqiptare, vetë apo nëpërmjet subjekteve të krijuara prej saj, të kryejë veprimet me Agjencinë Shtetërore të Kadastrës, institucionet publike kompetente për planifikimin e zhvillimin e territorit, apo me institucione të tjera, në kuadër të realizimit të projektit të investimit si dhe të sigurojë regjistrimin, në emër të Republikës së Shqipërisë dhe Korporatës së Investimeve Shqiptare, sipas parashikimeve të marrëveshjes së bashkëpunimit, të pronës së re shtetërore që do të krijohet në kuadër të projekteve të investimit.
8. Në funksion të zhvillimit të pronave të përcaktuara në këtë vendim, në përputhje me parashikimet ligjore përkatëse për ruajtjen e trashëgimisë kulturore si dhe planifikimin e zhvillimin e territorit, autorizohet Korporata e Investimeve Shqiptare për të proceduar me rivitalizimin e objekteve, pjesë e pronave të përcaktuara në shtojcën nr. 2, bashkëlidhur këtij vendimi, si dhe në zbatim të pikës 5, të kreut II, të vendimit nr. 137, datë 6.3.2024, të Këshillit të Ministrave, “Për përcaktimin e kritereve dhe të procedurës për dhënien e pronës shtetërore me qira, enfiteozë, leasing, shitje, përdorim si kolateral dhe të përdorimit në forma të tjera nga ana e Korporatës së Investimeve Shqiptare”, të ndryshuar, ngarkohet Korporata të kryejë procesin e konsolidimit të pronave të përcaktuara në shtojcat nr. 1 dhe nr. 2 në rast se konstatohet mospërputhje midis gjendjes faktike dhe ligjore të pronës.
9. Ngarkohen Drejtoria e Shërbimeve Qeveritare, Agjencia Kombëtare e Planifikimit të Territorit, Instituti Kombëtar i Trashëgimisë Kulturore, Instituti i Ndërtimit, Agjencia Shtetërore e Kadastrës dhe Korporata e Investimeve Shqiptare për ndjekjen dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama


SHTOJCA NR. 1
PRONAT QË TRANSFEROHEN NË PRONËSI TË KORPORATËS

	

Nr.
	Zona
kadastrale
	Nr. i pasurisë
	Sip. e pasurisë (m2)
	Nga sip.
	Institucioni me pronësi / përgjegjësi administrimi

	
	
	
	
	Truall (m2)
	Ndërtesë (m2)
	

	




1
	8160
	7/74
	2261
	2261
	-
	Republika e Shqipërisë/ MEKI
VKM 437, datë 31.7.2025 “Për ndryshimin e përgjegjësisë së administrimit, nga Bashkia Tiranë tek Ministria e Ekonomisë, Kulturës dhe Inovacionit, të pasurisë me numër 7/74, në zonën kadastrale 8160, Tiranë, dhe për një ndryshim në vendimin nr. 834, datë 13.12.2006, të Këshillit të Ministrave”, të ndryshuar

	2
	8160
	7/88
	2499
	2499
	-
	Shtet



SHTOJCA NR. 2
PRONAT ME FUNKSION PUBLIK PËR TË CILAT KORPORATA VEPRON SI ZHVILLUES

	
Nr.
	Zona kadastrale
	Nr. i pasurisë
	Sip. e pasurisë (m2)
	[bookmark: _GoBack]Nga sip.
	Institucioni me pronësi / përgjegjësi administrimi 

	
	
	
	
	Truall (m2)
	Ndërtesë (m2)
	

	




1
	8160
	7/89
	11740
	11740
	5604.8
	Drejtoria e Shërbimeve  
Qeveritare 
VKM 1058, datë 16.7.2008 
“Për miratimin e listës së 
inventarit të pronave të
paluajtshme shtetërore, 
të cilat kalojnë në përgjegjësi 
administrimi Këshillit të 
Ministrave, për Drejtorinë e 
Shërbimeve Qeveritare”, të 
ndryshuar.



SHTOJCA NR. 3
INSTITUCIONI PUBLIK QË LIDH MARRËVESHJEN E BASHKËPUNIMIT ME KORPORATËN E INVESTIMEVE SHQIPTARE

Drejtoria e Shërbimeve Qeveritare


